B จับมือ NRF ลุยคริปโทเคอร์เรน ลงทุนซื้อชุดขุด 2,200 เครื่อง มั่นใจหนุนกำไรโต!
B ร่วมมือ NRF ส่งบริษัทร่วมทุน “อีโคลด์” พร้อมลุยคริปโทเคอร์เรน ลงทุนซื้อชุดขุดประสิทธิภาพสูงกว่า 2,200 เครื่อง ชี้เป็นจังหวะการลงทุนที่เหมาะสม คาดหวัง 1-2 ปีกำไรโดดเด่น
B จับมือ NRF ลุยคริปโทเคอร์เรน ลงทุนซื้อชุดขุดประสิทธิภาพสูงกว่า 2,200 เครื่อง ชี้เป็นจังหวะลงทุนที่เหมาะสม หวัง 1-2 ปีกำไรโดดเด่น
2 มี.ค. 2565

ดร.ปัญญา บุญญาภิวัฒน์  ประธานเจ้าหน้าที่บริหาร บริษัท บี จิสติกส์  จำกัด(มหาชน) หรือ B  เปิดเผยว่า บริษัท อีโคลด์ จำกัด ซึ่งเป็นบริษัทร่วมทุนของ B  กับ บริษัท เอ็นอาร์ อินสแตนท์ โปรดิวซ์ จำกัด (มหาชน) หรือ NRF เตรียมลงทุนซื้อเครื่องขุดคริปโทเคอร์เรนซี (Cryptocurrency) กว่า 2,200 ซึ่งมีประสิทธิภาพในการขุดคริปโทคอร์เรนซีสูง
“จุดแข็งของเราคือ เรื่องของต้นทุนพลังงานไฟฟ้าที่มีราคาถูก มีความเสถียรและเป็นมิตร ต่อสิ่งแวดล้อม รวมทั้งมีเทคโนโลยีในการบริหารจัดการที่ดี จึงทำให้สร้างผลกระทบต่อสภาพแวดล้อมในระดับต่ำ” ดร.ปัญญา กล่าว 
สำหรับการลงทุนขุดคริปโทฯ ในช่วงเวลานี้ถือว่าเป็นระยะเวลาที่เหมาะสม เนื่องจากปัจจุบันระดับราคาของสกุลเงินขุดคริปโทคอร์เรนซีอยู่ในระยะพักตัว จึงมีโอกาสที่จะมีมูลค่าเพิ่มนับจากนี้ไป ประกอบกับเทคโนโลยีที่บริษัท อีโคลด์ จำกัด เลือกใช้งานมีประสิทธิภาพและมีอัตราการประหยัดพลังงานในระดับที่สูง ส่วนด้านพลังงานบริษัท อีโคลด์ จำกัด มีพันธมิตรทางธุรกิจที่สามารถจ่ายไฟฟ้าในต้นทุนที่ต่ำและมีผลกระทบต่อสภาพแวดล้อมในระดับต่ำ ทำให้ธุรกิจการลงทุนในสินทรัพย์ดิจิทัลของบริษัท มีศักยภาพในการสร้างกำไรที่สูงในระยะเวลา 1-2 ปีนับจากปัจจุบัน
“เมื่อพิจารณาจากแนวโน้มของการเติบโตของมูลค่าตลาดขุดคริปโทฯ จะเป็นอีกหนึ่งยุทธศาสตร์ในการลงทุนที่สำคัญอีกช่องทางหนึ่งที่เพิ่มความสามารถในการทำกำไรของกลุ่ม B นอกเหนือจากการลงทุนในธุรกิจ Smart Logistic และ Smart Utilities ที่ถือเป็นแผนยุทธศาสตร์หลักของ B” ดร.ปัญญา กล่าว
สำหรับบริษัท อีโคลด์ จำกัด เป็นบริษัทร่วมทุนของ B  กับ บริษัท เอ็นอาร์ อินสแตนท์ โปรดิวซ์ จำกัด (มหาชน) หรือ NRF จากเดิมบริษัทร่วมทุนดังกล่าว มีวัตถุประสงค์ในดำเนินธุรกิจด้านขนส่งสินค้าแบบควบคุมอุณหภูมิ (Cold Chain Logistics) แต่ล่าสุดได้รายงานต่อตลาดหลักทรัพย์เพื่อขอเพิ่มเติมวัตถุประสงค์เพิ่มเติมเข้าไปคือ การลงทุนในสินทรัพย์ดิจิทัล  ซึ่งครอบคลุมถึงการขุด ซื้อ ขาย แลกเปลี่ยนสินทรัพย์ดิจิทัล